L'historiador i escriptor alemany Philipp Blom conversarà amb la filòsofa i assagista Marina Garcés sobre el projecte europeu des d'una mirada crítica a la història que interpel·la al present
L'Europa moderna i el seu imaginari cultural neix amb l'esclat de la Il·lustració i la irrupció de valors cosmopolites com la pau, la llibertat, la fraternitat o el progrés de les ciències.
Mentre el discurs europeu feia d'aquests valors un mite fundacional modern i emancipador, en paral·lel la seva història s'endinsava en un projecte de domini que desembocaria en alguns dels episodis més foscos de la humanitat com el colonialisme o l'holocaust.
Avui, en un moment d'enormes incerteses i canvis globals, Europa és un concepte que es desdibuixa enmig de les tensions que provoquen l'auge del nacional-populisme i la xenofòbia, l'euro-escepticisme i l'austeritat neoliberal o la crisi demogràfica i els nacionalismes d'estat.
Dins del cicle sobre el futur del projecte europeu, el Centre d'Estudis de Temes Contemporanis, amb la col·laboració de l'Ateneu Barcelonès, presenta un diàleg entre l'historiador i escriptor alemany Philipp Blom i la filòsofa Marina Garcés per reflexionar des de la història i la filosofia sobre Europa i orientar els valors que cal reivindicar avui.
Una conversa que no pretén ser només una mirada sobre aquest passat compartit, sinó una interpel·lació cap al present per mirar de respondre qüestions com ara: què en podem aprendre de la història d'Europa?
Podem re-visitar el llegat de la Il·lustració radical i recuperar la ruptura i el desafiament que suposaren les seves idees?
Podem extreure lliçons del període d'entreguerres per no caure en els mateixos errors?
El diàleg, moderat pel director del Centre d'Estudis de Temes Contemporanis, Pere Almeda, tindrà lloc dilluns 13 de maig a les 19h a la Sala Auditori Oriol Bohigas de l'Ateneu Barcelonès.
L'acte comptarà amb traducció simultània de l'anglès al català.
Marina Garcés (Barcelona, 1973) és filòsofa i assagista.
Durant 15 anys, ha exercit de professora titular de Filosofia a la Universitat de Saragossa, i actualment és professora de Pensament filosòfic i científic contemporani a la Universitat Oberta de Catalunya.
És autora de l'obra Nova il·lustració radical (2017), un assaig en el qual analitza les formes de reacció antiil·lustrada a l'actual crisi de civilització –relats i opressions com el fanatisme, autoritarisme, catastrofisme– i proposa una nova il·lustració radical que permeti lluitar contra les credulitats dels nostres temps.
Garcés participa en diversos projectes d'experimentació cultural, social i pedagògica, i és una de les impulsores i col·laboradores del col·lectiu de pensament crític Espai en Blanc.
La seva activitat se centra en la docència, l'escriptura i el pensament pràctic i crític, i també ha escrit llibres com Un mundo común (2013), Filosofía inacabada (2015), Fora de classe: textos de filosofia de guerrilla (2016) o Ciutat Princesa (2018).
Philipp Blom (Hamburg, 1970) és un historiador, escriptor i periodista alemany.
Després d'estudiar història, filosofia i estudis jueus a Viena i a Oxford, va obtenir un doctorat sobre nacionalisme.
És autor de diverses novel·les, entre les quals destaca l'obra Gente peligrosa: el radicalismo olvidado de la ilustración europea (2010), on Blom aporta una nova perspectiva de la Il·lustració a través de les idees revolucionàries i els debats basats en l'ateisme, la passió o l'empatia que van tenir lloc a París entre personalitats com Denis Diderot, Laurence Sterne, David Hume, Adam Smith, Horace Walpole, Benjamin Franklin i Jean-Jacques Rousseau.
També és autor d'altres llibres sobre la historia d'Europa de principis del segle XX, com La fractura: vida y cultura en Occidente 1918-1938 (2015), en què analitza el període d'entreguerres, i Años de vértigo (2010), on descriu detalladament la dècada i mitja abans de l'esclat de la Primera Guerra Mundial.
A banda dels seus treballs en l'àmbit de la filosofia i la història, en què l'autor combina la investigació històrica, l'assaig i l'estil literari, Blom també ha exercit de corresponsal en diaris, revistes, emissores de ràdio i mitjans de comunicació alemanys, suïssos i britànics.
A més, ha escrit i presentat documentals i ha comissariat exposicions.
Dilluns 13 de maig a les 19h a la Sala Oriol Bohigas de l'Ateneu Barcelonès (Carrer de la Canuda, 6, Barcelona).
Preguem confirmació d'assistència al mail [EMAIL] o al telèfon 93 887 63 70